พุทธวิธี ในการสอน

พุทธวิธีในการสอน หมายถึง วิธีการที่พระพุทธเจ้าทรงสอนพุทธบริษัท คือ ภิกษุ ภิกษุณี อุบาสก อุบาสิกา หรือบุคคลทั่วไปรวมทั้งเทวดาและมนุษย์ ตามพระนามที่ได้รับยกย่องว่า “สตฺถา เทวมนุสฺสานํ” ทรงเป็นศาสดาของเทวดาและมนุษย์ทั้งหลาย

เนื่องจากทรงมีพุทธวิธีหลายประการอันเหมาะสมแก่ผู้ฟังหรือผู้สนทนาด้วย เมื่อจบการสอนและการสนทนาจึงมักจะได้รับผลสมความมุ่งหมาย คือ ผู้ฟังได้บรรลุมรรคผลบ้าง แสดงตนถึงพระรัตนตรัยเป็นพุทธมามะกะบ้าง สุดแล้วแต่บุญบารมีหรืออินทรีย์ของแต่ละคนซึ่งแก่อ่อนไม่เท่ากัน

บางคราวทรงรอคอยให้อินทรีย์ของพระสาวกบางท่านแก่กล้าเพียงพอเสียก่อนแล้งจึงทรงแสกงธรรม จะเรียกว่า ทรงรอคอยความพร้อมก็ได้ เช่น ที่ทรงรอคอยอินทรีย์ของพระวักกะลิเป็นเวลาหลายเดือนเพียงเพื่อจะตรัสพระวาจาว่า “ดูก่อนวักกะลิ จะประโยชน์อะไรด้วยร่างกายที่เปื่อยเน่าซึ่งเธอตามดูอยู่ วักกะลิผู้ใดเห็นธรรม ผู้นั้นเห็นเรา ผู้ใดเห็นเรา ผู้นั้นเห็นธรรม”

ตรัสอย่างนี้ทรงสอนอย่างนี้แก่ภิกษุวักกะลิ ที่ติดใจพระรูปพระโฉมของพระองค์ เพื่อให้พระวักกะลิเห็นธรรมเสียก่อน การเห็นพระองค์จะเป็นของไม่ยากเลย อีกอย่างหนึ่งมิได้ทรงประสงค์ให้ผูใดมาลุ่มหลงพังพันในพระองค์ แต่ให้เขาสนใจในสิ่งอันจะเป็นประโยชน์แก่ตัวเขา ทรงเป็นครูที่ไม่กระหายศิษย์ แต่ทรงกระทำทุกอย่างเพื่อประโยชน์แก่ศิษย์